CELEX: 62019TN0300
Language: ro
Date: 2019-05-13 00:00:00
Title: Cauza T-300/19: Acțiune introdusă la 13 mai 2019 — Achema și Lifosa/Comisia

15.7.2019   
            
            
               RO
            
            
               Jurnalul Oficial al Uniunii Europene
            
            
               C 238/25
            
         
      Acțiune introdusă la 13 mai 2019 — Achema și Lifosa/Comisia
      (Cauza T-300/19)
      (2019/C 238/29)
      Limba de procedură: engleza
      
         Părțile
      
      
         Reclamante: Achema AB (Jonava, Lituania) și Lifosa AB (Kedainiai, Lituania) (reprezentanți: E. Righini și N. Solárová, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea Deciziei C(2018) 9209 final a Comisiei din 8 ianuarie 2019 privind ajutorul de stat în cazul SA. 45765 (2018-NN) — Lituania — Sprijin pentru centralele electrice care produc energie din surse regenerabile de energie;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamantele invocă un singur motiv, constând în faptul că Comisia nu a inițiat procedura oficială de investigare, lipsindu-le astfel de drepturile procedurale prevăzute la articolul 108 alineatul (2) TFUE.
      
                  —
               
               
                  Reclamantele susțin că toate dovezile indică faptul că, în speță, Comisia ar fi trebuit să aibă îndoieli cu privire la compatibilitatea ajutorului de stat și a metodei de finanțare a acestuia cu piața internă și cu dreptul Uniunii. Prin urmare, ar fi trebuit să deschidă procedura oficială de investigare.
               
            
                  —
               
               
                  Reclamantele fac trimitere la un ansamblu vast de dovezi, printre care se numără durata fazei de prenotificare și repartizarea disproporționată a termenelor între acestă fază și procedura de examinară preliminară, alte circumstanțe în care a fost adoptată decizia atacată și pretinsele vicii din cuprinsul deciziei, care, potrivit reclamantelor, ar fi insuficient motivată și ar fi afectată de erori grave de apreciere sau de lipsa unei aprecieri. Aceste elemente ar demonstra că Comisia a făcut o analiză insuficientă a aspectelor relevante și nu ar fi avut la dispoziție toate informațiile necesare pentru a declara că ajutorul de stat și metoda de finanțare a acestuia sunt compatibile cu piața internă și dreptul Uniunii.
               
            
                  —
               
               
                  În special, reclamantele susțin că (i) Comisia ar fi săvârșit erori în aprecierea sa referitoare la pretinsa schemă autonomă de Surse Regenerabile de Energie (SRE) și la scutirea SRE, interpretând în mod eronat cadrul juridic din Lituania și cererile reclamantelor; (ii) Comisia nu ar fi analizat ajutorul pentru investiții acordat generatoarelor SRE și, în consecință, analiza sa pe fond ar fi incompletă și insuficientă; (iii) Comisia ar fi făcut o apreciere eronată a scutirilor de taxă potrivit articolului 107 alineatul (1) TFUE; (iv) aprecierea Comisiei cu privire la compatibilitatea schemei SRE cu piața internă ar fi neadecvată și eronată și (v) aprecierea cu privire la caracterul conform al metodei de finanțare cu dreptul Uniunii ar fi eronată și insuficientă.